Регионална география

Европа е шестият по площ и третият по население континент в света. Той граничи с Атлантическия океан на запад, Северния ледовит океан на север, Средиземно море на юг и Азия на изток и югоизток. Европа е най-силно разчлененият континент в света – има много малки острови и полуострови. Най-високата планина е Кавказ с връх Елбрус – 5642 м. Най-дългата река на континента е Волга (3530 км). Голяма част от Европа е с умерен климат. Другите климатични пояси са субтропичен на юг и субполярен и полярен на север. Населението на Европа е около 745 млн. души. Държавата с най-голям брой население е Русия (145 млн. души).

Азия е най-големият и най-населеният континент на Земята. На север граничи със Северния ледовит океан, на изток – с Тихия океан, на юг – с Индийския океан, и на запад – с Европа, Индийския океан и Африка посредством Суецкия канал. В Азия се намират: най-голямото по площ езеро в света (Каспийско море); най-дълбокото езеро в света и най-големият природен резервоар на прясна вода (Байкал); най-високата планина в света Хималаи с връх Еверест – 8848 м; най-ниската точка в света Мъртво море -430 м. По крайбрежието му са разположени едни от най-големите полуострови в света – Арабски, Индостан, Индокитай. Най-дългата река на континента е Яндзъ (6300 км). В Азия са разположени всички климатични пояси, което е предпоставка за наличие на разнообразна флора и фауна. Населението на континента е около 4,7 млрд. души, като двете най-населени държави са Индия (1.43 млрд. души) и Китай (1.42 млрд. души).

Северна Америка е третият по големина и четвъртият по население континент в света. На север граничи със Северния ледовит океан, на изток – с Атлантическия океан, на юг – с Карибско море и Южна Америка, и на запад – с Тихия океан. Бреговата линия на Северна Америка е силно разчленена, с много острови и полуострови. Най-високата планина е Кордилери с връх Денали – 6194 м. На континента е разположена най-дългата речна система в света – р. Мисисипи и нейният приток Мисури. Най-големите запаси на прясна вода са в района на Великите американски езера. Климатът е от полярен на север до субекваториален на юг. В икономическо отношение САЩ е най-развитата държава в света. Населението на Северна Америка е около 592 млн. души. Страната с най-многобройно население е САЩ (337 млн. души).

Южна Америка е на четвърто място по площ и на пето по население сред континентите. На северозапад граничи със Северна Америка посредством Панамския провлак, на север – с Карибско море, на запад – с Тихия океан, и на изток – с Атлантическия океан. Най-високата планина е Анди с връх Аконкагуа – 6960 м. В Южна Америка тече най-пълноводната река на планетата – Амазонка, тук се намират най-сухото място на Земята – пустинята Атакама, и най-обширната низина – Амазонската, в която растат обширни екваториални гори. Климатичните пояси в Южна Америка са: екваториален, субекваториален, тропичен, субтропичен и умерен. Населението на Южна Америка е около 434 млн. души. Страната с най-многобройно население е Бразилия (215 млн. души).

Африка е вторият по големина и по население континент в света. На север Африка се отделя от Европа чрез Средиземно море, границата с Азия е Суецкият канал. На изток се намира Индийският океан, а на запад – Атлантическият океан. Бреговата линия на континента е слабо разчленена и е дълга 26 000 км. Най-високата планина е Килиманджаро с връх Ухуру – 5895 м. Сахара е най-голямата пустиня в Африка и на Земята. На африканския континент е най-дългата река на планетата – Нил (6671 км). От двете страни на екватора ca разположени екваториален, субекваториален, тропичен, субтропичен климатичен пояс. Това предразполага за образуването на екваториални гори, савани, полупустини и пустини. Африка е богата на природни ресурси. Нейното население е около 1.4 млрд. души. Най-населената държава е Нигерия (230 млн. души).

Австралияи Океания е част от света, състояща се от континента Австралия и множество острови и архипелази в Тихия океан, отнасящи се към Океания. Общата им площ е около 8.5 млн. кв. км, а населението около 44 млн. души. Най-високата точка е връх Джая – 4884 м (остров Нова Гвинея). Климатът на север е субекваториален и екваториален, а на юг – субтропичен и умерен. Страната с най-многобройно население е Австралийски съюз (26 млн. души).